પછી વરસ આવ્યું ૧૯૬૫નું. એક તરફ રાજ કપૂરની ‘સંગમ’ હતી જેમાં રાજ કપૂર પોતે, ઉપરાંત રાજેન્દ્રકુમાર, વૈજયંતીમાલા અને શંકર જયકિસનનું સંગીત હતું. ફિલ્મ રંગીન અને મોટા બજેટની હતી. એની સામે રાજશ્રીની નાના બજેટની, ઓછા જાણીતા કલાકારોવાળી અને બ્લેક એન્ડ વ્હાઈટ ફિલ્મ આવી ‘દોસ્તી’. હીરોમાં એક લંગડો હતો અને બીજો આંધળો. એકે લવસોંગ નહોતું. પરંતુ ‘દોસ્તી’ના સંગીતે સંગમને જોરદાર ટક્કર આપી ત્યારે ખુદ રાજ કપૂરે આ સંગીતકારો વિશે વિચારવું પડ્યું. પાછળથી તેમણે રાજ કપૂરની ફિલ્મોમાં સંગીત પણ પીરસ્યું.